По завршетку рата, 1945. године, прилике за младог хит певача нису биле велике. Југославија је била у сукобу са својим бившим западним савезницима, због кризе око Трста, Корушке и грчког грађанског рата, али је Робић, чак и у таквим условима, наставио да се бави музиком. Пева у Опатији, организује концерт у позоришту, али пролази лоше, јер су у то време у Опатији владали италијански оркестри. Од 1946. поново пева на Радио Загребу. Исте године, 18. априла жени се Мартом Голеш"," са којом ће остати до смрти, и која му је била више од супруге - менаџерка и "десна рука". Брачни пар Робић је кратко време 1949. живео у Марибору, где је Робић наступао на локалном радију, али је исте године добио летњи посао у хотелу "Таласотерапија" у Цриквеници, а већ 1950. у Опатији на тераси чувеног хотела Кварнер, који је с временом постао његов заштитни знак и где је, с кратким прекидима, певато готово до краја 80-их. У то време (1949) снима свој први албум - "Ти ни не знаш / Кад звјездице", за новоосновану музичку кућу Југотон.